Vyfde sege op ŉ streep vir MaxMax Verstappen is op koers na sy tweede agtereenvolgende wêreldtitel. Die Red Bull-renjaer het vandag in Monza gewen. Foto: Twitter. Op laerskool het ŉ mens gereeld die storie van die haas en die skilpad se resies gelees. Die rustige skilpad het uiteindelik voor die vinniger en ratser haas by die eindpunt aangekom, maar dit is duidelik dat die haas se naam nie Max Verstappen was nie. Want dan sou ou skillie nie ŉ kat se kans gestaan het nie. Verstappen het vandag in Monza met die louere weggejaag. En nie ŉ Ferrari in geel of ŉ veiligheidsmotor in die 49ste ronde van die wedren kon hom van die heel boonste plek op die podium weghou nie. Dit is die jong Nederlander se vyfde oorwinning op ŉ streep – die geruite vlag is laas in Oostenryk vir iemand anders geswaai – en sy voorsprong op die jaerspunteleer het ŉ verdere hupstoot gekry. Hy het nou 116 meer punte as Charles Leclerc in die tweede plek. Die Red Bull-renjaer het vandag sewende op die wegspringrooster begin en hy het binne ŉ oogwink sy pad na die vierde plek oopgeveg. Ná vyf rondes was hy kort op Leclerc se hakke en hy het uiteindelik net te veel skietgoed gehad; selfs al het ŉ veiligheidsmotor later die wedren van sy woema beroof. Leclerc was tweede in sy Ferrari, gevolg deur Mercedes se George Russell. Nóg ŉ Ferrari-renjaer, Carlos Sainz, het vierdie geëindig nadat hy in die 18de plek weggespring het. Indien alles volgens plan vir Verstappen verloop kan hy die wêreldkampioenskap in Singapoer beklink. Mits hy dan 14 punte meer as Leclerc verdien. Die Singapoer-wedren word op 2 Oktober beslis. Uitslae: Jaerspunteleer: Vervaardigerspunteleer: A fifth straight win for Max Verstappen ????????????????????#ItalianGP #F1 pic.twitter.com/AYpykOMnUR — Formula 1 (@F1) September 11, 2022